“บีที เวลธ์ อินดัสตรีส์” จ่อเข้าเทรด mai จันทร์นี้
“บีที เวลธ์ อินดัสตรีส์” หรือ BTW ผู้ประกอบธุรกิจโดยการถือหุ้นในบริษัทอื่นที่ประกอบธุรกิจให้บริการแปรรูปผลิตภัณฑ์เหล็กและโครงสร้างเหล็ก จ่อเข้าเทรด mai วันที่ 11 ก.ค.นี้ โดยราคา IPO จำนวน 156 ล้านหุ้นที่ 3.75 บ./หุ้น โดยมีบริษัทหลักทรัพย์ ทิสโก้ จำกัด เป็นที่ปรึกษาทางการเงิน
8 ก.ค. 2559

ตลาดหลักทรัพย์แห่งประเทศไทย (ตลท.) ระบุว่า รับหลักทรัพย์ประเภทหุ้นสามัญของ บริษัทบีที เวลธ์ อินดัสตรีส์ จำกัด (มหาชน) หรือ BTW เข้าซื้อขายในตลาดหลักทรัพย์ เอ็ม เอ ไอ (mai) ในกลุ่มอสังหาริมทรัพย์และก่อสร้าง วันที่ 11 ก.ค.59 โดยมี บริษัทหลักทรัพย์ ทิสโก้ จำกัดเป็นที่ปรึกษาทางการเงิน
โดยมีจำนวนหุ้นจดทะเบียนกับตลาดหลักทรัพย์ฯ จำนวน 756,000,000 หุ้น และมีหุ้นชำระแล้ว 756,000,000 หุ้น พาร์หุ้นละ 0.50 บาท คิดเป็นทุนชำระแล้ว 378,000,000.00 บาท โดยมีจำนวนหุ้นที่เสนอขายให้กับประชาชนทั่วไปครั้งแรก (IPO) จำนวน 156,000,000 หุ้น ราคาหุ้นละ 3.75 บาท
ทั้งนี้ บริษัทประกอบธุรกิจโดยการถือหุ้นในบริษัทอื่น (Holding Company) โดยมีบริษัท เบสท์เทค แอนด์ เอ็นจิเนียริ่ง จำกัด เป็นบริษัทแกน ซึ่งประกอบธุรกิจให้บริการแปรรูปผลิตภัณฑ์เหล็กและโครงสร้างเหล็ก ตามความต้องการของลูกค้า แบ่งเป็น 1) งานแปรรูปและประกอบกลุ่มชิ้นงานขนาดใหญ่ (Modularization) 2) งานแปรรูปชิ้นงานเหล็ก (Parts Fabrication) และ 3) บริการอื่น เช่น การให้บริการติดตั้ง